૨૦૦૪ના ડિસેમ્બરમાં આવેલા સુનામીનો ભોગ બનેલા રળિયામણા ફુકેત ટાપુ પર સંખ્યાબંધ ચીની મૂળના લોકો રહે છે. અહીંની ૯૫ ટકા વસ્તી બૌદ્ધ ધર્મ પાળે છે; પરંતુ અહીંની સંસ્કૃતિ પર હિન્દુ, તાઓ વગેરે ધર્મોનો જબ્બર પ્રભાવ છે. ઇન ફૅક્ટ, આ વેજિટેરિયન ફેસ્ટિવલમાં જે દેવતાઓની પૂજા થાય છે તે તાઓ ધર્મના જ દેવતાઓ છે, જ્યારે એની ઉજવણી માટે ચીની કૅલેન્ડરની મદદ લેવાય છે. એ પ્રમાણે નવમા મહિનામાં ૧૦ દિવસ માટે આ વેજિટેરિયન ફેસ્ટિવલ ઊજવાય છે. નામ પ્રમાણે આ ફેસ્ટિવલમાં લોકો જાતભાતની ધાર્મિક વિધિઓ ઉપરાંત ૧૦ દિવસ સુધી સંપૂર્ણપણે શાકાહારી ખોરાક ખાય છે. આપણને થાય કે એમાં શું નવાઈની વાત છે, આપણે તો આખું વર્ષ શાકાહારી વાનગીઓ જ ખાઈએ છીએને? ના જનાબ, ચીની લોકો માંસાહારના એટલાબધા દીવાના છે કે તેમના માટે જ તો કહેવત બની છે કે ‘હવામાં ઊડતું, પાણીમાં તરતું અને જમીન પર ચાલતું કોઈ પણ પ્રાણી-પક્ષી ચીનાઓનો ખોરાક બની શકે છે.’ હશે, જેવી જેની સંસ્કૃતિ.